Serena fnyser av favorittstempelet
Etter den sterke semifinaleseieren mot verdensener Victoria Azarenka er det få som tror at hun får stryk av polske Agnieszka Radwanska i lørdagens finale i London. 30-åringen med et hav av Grand Slam-erfaring mener at hun ikke kan bruke favorittstempelet til noe som helst. - Det blir en stor utfordring, og det blir overhodet ikke lett. Hun er plassert foran meg på verdensrankingen, og jeg tror det blir en god og hard kamp, sa Williams. En titt på verdensrankingen viser at Radwanska er på 3.-plass, mens yngstesøster Williams er nummer seks. Men de fleste andre tall og statistikker peker mot amerikaneren. Mot Azarenka servet Williams flere ess i ett enkelt sett enn Radwanska har gjort i hele turneringen. Williams står foran sin 18. finale i Grand Slam-sammenheng. Radwanska er klar for sin første. Williams har slått Radwanska 2-0 i tidligere innbyrdes oppgjør. Serena Williams har likevel stor respekt for motstanderen. - Hun har spilt riktig bra og har vært mer stabil i sine prestasjoner dette året enn jeg har vært. Hun har bra teknikk og behersker alt. Jeg vinner ikke om jeg ikke spiller opp mot mitt beste. Williams har gjort 85 serveess hittil i turneringen. Sabine Lisicki har nest flest med 34. Kun én mannlig utøver i årets Wimbledon-turneringen står med flere serveess enn Serena Williams. Det er Philipp Kohlschreiber med sine 98.
- Favoritt? Jeg? Serena Williams (30) vil ikke høre snakk om at hun er storfavoritt til å vinne Wimbledon-turneringen for femte gang.